Talba għal deċiżjoni preliminari mressqa mit-Tribunal da Concorrência, Regulação e Supervisão (il-Portugall) fl-24 ta’ April 2023 –
IMI – Imagens Médicas Integradas S.A. vs Autoridade da Concorrência
(Kawża C-258/23, Imagens Médicas Integradas)
Lingwa tal-kawża: il-Portugiż
Qorti tar-rinviju
Tribunal da Concorrência, Regulação e Supervisão
Partijiet fil-kawża prinċipali
Rikorrent: IMI – Imagens Médicas Integradas S.A.
Konvenut: Autoridade da Concorrência
Domandi preliminari
Id-dokumenti professjonali, hawn inkwistjoni, trażmessi permezz tal-posta elettronika, huma “korrispondenza” skont it-tifsira tal-Artikolu 7 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”)?
L-Artikolu 7 tal-Karta jipprekludi s-sekwestru ta’ dokumentazzjoni professjonali, li tirriżulta minn komunikazzjonijiet stabbiliti bejn amministraturi u kollaboraturi ta’ impriżi permezz ta’ indirizzi ta’ posta elettronika, meta tkun inkwistjoni investigazzjoni ta’ ftehim u prattiki pprojbiti skont l-Artikolu 101 TFUE (li kien l-Artikolu 81 KE)?
L-Artikolu 7 tal-Karta jipprekludi s-sekwestru ta’ din id-dokumentazzjoni professjonali, permezz ta’ awtorizzazzjoni minn qabel ta’ awtorità ġudizzjarja, f’dan il-każ, il-Ministério Público (l-Uffiċċju tal-Prosekutur), li għandu l-kompetenza li jirrappreżenta lill-Istat, li jiddefendi l-interessi ddeterminati mil-liġi, li jeżerċita l-azzjoni kriminali fid-dawl tal-prinċipju ta’ legalità u li jiddefendi l-legalità demokratika, skont il-Kostituzzjoni u li jaġixxi b’mod awtonomu fir-rigward tal-organi l-oħra tal-awtorità ċentrali, reġjonali u lokali?
____________